Forretningsmannen i 30-årene fra Bergens-området risikerte fire års fengsel og erstatningskrav på 400.000 kroner.

Det var påstanden fra statsadvokaten i retten for to uker siden.

I en fersk dom fra Bergen tingrett er han nå frifunnet for den alvorlige anklagen etter en hendelse på et nachspiel i Bergen sentrum i november for snart to år siden.

En flokk venner og venners venner var tidligere på kvelden ute på byen og drakk på nattklubben Rick`s.

Fire av dem fortsatte festlighetene i en leilighet senere på natten. Alle hadde drukket, og på et tidspunkt havnet kvinnen og forretningsmannen i samme seng. De kjente ikke hverandre fra før.

Påsto frivillig sex

Deretter er de to helt uenige om hva som skjedde. Mannen påsto at de hadde frivillig sex, mens kvinnen sier hun ble voldtatt.

En av festdeltakerne var et sentralt vitne i saken. Han hørte stønnelyder fra soverommet og at kvinnen sa «nei, nei, nei».

Han oppfattet ikke utbruddet som skrik eller panikk, mer som at det var sex, og at det ble pushet grenser.

— Jeg fryktet at det var voldtekt, og ble sittende i sofaen i et slags sjokk, fortalte han i retten.

Han reagerte ikke før kvinnen kom ut av soverommet og forsvant inn på badet. Da viste hun ifølge vitnet klare tegn til panikk.

Bergen tingrett finner likevel ikke beviser for at det skjedde en voldtekt.

– Kan ha misoppfattet

Selv om vitnet virket troverdig i sin oppfatning av hva som skjedde, kan retten ikke se bort fra at han kan ha misoppfattet.

«Retten mener også det etter bevisførselen fremstår som uklart om det som forklares i retten, og i politiavhør, er egne opplevelser, eller om egen hukommelse er påvirket av hendelser og samtaler i ettertid», heter det i dommen.

Kvinnen anmeldte saken kort tid etter voldtekten. Mannen ble pågrepet, men ikke fremstilt for varetektsfengslet. Saken ble henlagt av statsadvokaten, men påklaget og riksadvokaten beordret å ta ut tiltale.

Verken aktor eller forretningsmannens forsvarer har vært tilgjengelig for kommentar torsdag formiddag, og det er uvisst om frifinnelsen blir anket fra påtalemyndigheten.